মাদারীপুর, ১১ জুলাই (শীর্ষ নিউজ ডটকম): মাদারীপুরের কালকিনির সাহেবরামপুরে মধ্যযুগীয় কায়দায় রুটিপড়া খাইয়ে চোর শনাক্ত করে তাকে পুলিশে সোপর্দ করা হয়েছে। কবিরাজের রুটিপড়া খেয়ে এলাকার হুমায়ুন কবিরাজ (৪৫) অসুস্থ হয়ে পড়লে তাকে চোর শনাক্ত করে করা হয়। আজ সোমবার দুপুরে উপজেলার সাহেবরামপুর ইউনিয়নের আন্ডারচর গ্রামে এ ঘটনা ঘটে। হুমায়ুন আন্ডারচর গ্রামের আবুল হাশেম কবিরাজের ছেলে।  এলাকাবাসী ও পুলিশ সূত্রে জানা যায়, গত ২৬ জুন রাতে কালকিনি উপজেলার সাহেবরামপুর ইউনিয়নের আন্ডারচর গ্রামের মোকলেছ কাজীর ছেলে এসকান্দার আলী কাজীর ঘরের সিঁধ কেটে কে বা কারা নগদ টাকা, স্বর্নালঙ্কারসহ লক্ষাধিক টাকার মালামাল নিয়ে যায়। পরে চোর ধরার জন্য ওই পরিবারের লোকজন গত ৩০ জুন গোপালগঞ্জ জেলার মুকসুদপুর উপজেলার দিগনগর এলাকার আ. রাজ্জাক কবিরাজের কাছ থেকে গমের আটা ও ১টি ডিম পড়িয়ে আনে। এরপর আজ সকালে এলাকাবাসীর উপস্থিতিতে প্রায় আড়াইশ থেকে ৩শ লোককে ওই গমের আটা ও ডিম দিয়ে বানানো রুটি খেতে দেয়া হয়। এ সময় রুটি খেয়ে  একই এলাকার আবুল হাশেম কবিরাজের ছেলে হুমায়ুন কবিরাজ (৪৫) অসুস্থ হয়ে পড়ে। এতে এলাকাবাসীর ধারণা হুমায়ুনই প্রকৃত চোর। তাই কালকিনি থানায় পুলিশকে খবর দিলে ঘটনাস্থল থেকে তাকে জিজ্ঞাসাবাদের জন্য থানায় নিয়ে যাওয়া হয়।  এ ব্যাপারে এলাকার কয়েকজন জানান, চোর ধরার জন্য আমাদের সিদ্ধান্ত অনুযায়ী রুটিপড়া খাওয়ানো হয়েছে। রুটি খেয়ে হুমায়ুন অসুস্থ হয়ে পড়লে আমরা তাকে চোর বলে শনাক্ত করি। পুলিশ তাকে জিজ্ঞাসার জন্য থানায় নিয়ে গেছে।  এ প্রসঙ্গে এসকান্দার কাজী জানান, এলাকার লোকজন নিয়েই আমি চোর ধরার ব্যবস্থা করেছি। চোর ধরা  পড়েছে।  এ বিষয়ে কালকিনি থানার উপ-পরিদর্শক (এসআই) নাসির উদ্দিন জানান, হুমায়ুনকে কালকিনি থানায় আনা হয়েছে। সুস্থ হলে তাকে জিজ্ঞাসাবাদ করা হবে। সেই সাথে বিষয়টি তদন্ত করে দেখা হবে।  (শীর্ষ নিউজ ডটকম/প্রতিনিধি/এইউ/আরআর/২০.০৬ ঘ.)